《九月与内姻兄弟登龙冈答梁应民二首 其一》
明代·黄佐

龙冈亭榭倚岧峣，采采黄花不惮遥。陟岵看云移白日，长松高茑入丹霄。

风回古寺千山叶，野阔寒江万里潮。曝背有怀还北望，可堪关塞正萧萧。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。